கேள்வி: மணம்பூர் ராஜன் பாபு - வாழ்க்கை வரலாறு பற்றி நீங்கள் என்ன அறிந்துள்ளீர்கள்?
பதில்: ராஜன் பாபு 1948 ஆம் ஆண்டு அக்டோபர் 10 ஆம் நாள் திருவனந்தபுரம் மாவட்டம் உள்ள மணம்பூர் என்ற சிற்றூரில் எம். சிவசங்கரன், ஜி. பார்கவி இணையருக்கு மகனாகப் பிறந்தார். திருவனந்தபுரத்தில் ஆசிரியராக வாழ்க்கையைத் தொடங்கிய இவர், 1976 ஆம் ஆண்டு கேரளக் காவல்துறையில் எழுத்தராக பணிபெற்று மலப்புரம் மாவட்டத்திற்கு வந்தார். ஒரு இதழில் ''ஒழுக்கம்'' என்ற கதையை எழுதியதற்காக ஒன்றரை ஆண்டுகள் பணியிலிருந்து விலக வேண்டியிருந்தது. அது உயர் அதிகாரிகளை விமர்சிக்கும் ''கட்டுரை'' என்று துறை ஒரு குறிப்பாணையை வெளியிட்டது. அது ஒரு கற்பனைக் கதை என்றும் யாரையும் விமர்சிப்பது அல்ல என்ற இவரது பதிலை நிராகரித்து பணியிலிருந்து இடைநீக்கம் செய்யப்பட்டார். குடிசார் உரிமைகள், கருத்துச் சுதந்திரம் போன்ற சனநாயக விழுமியங்களைப் பாதுகாக்கக் கோரி, பிரபல எழுத்தாளர்கள் இவருக்கு ஆதரவாகக் குரல் கொடுத்தனர். ஒன்றரை ஆண்டுகளுக்குப் பிறகு மீண்டும் பணியில் சேர்க்கப்பட்டார். பின்னர் இவர் மலப்புரம் மாவட்ட காவல் கண்காணிப்பாளர் அலுவலகத்தில் நிர்வாக உதவியாளராகப் பணியாற்றி ஓய்வு பெற்றார். இவர் கேரள அரசின் பண்பாட்டு வெளியீடுகள் ஆலோசனைக் குழு உறுப்பினராகவும், ''சம்ஸ்காரிகா கேரளத்தின்'' ஆசிரியர் குழுவிலும் இருந்தார்.